Banna jwale ba kena mosebetsing hanghang. E mong wa bona a ntsha thipa e tshabehang mme a atamela Chikano, meno a bodileng a a behile lepalapaleng. ''Se tshohe haholo hle weso. Ona e tla ba mosebetsi wa ka pele.'' Monna enwa ya tshwereng thipa a bua a thabile haholo, mme a ntse a supasupa sefubeng sa Chikano. Ao! Chikano wa batho a kena tsietsing e le ka nnete. A itutlatutla e le ha a tetse hore o sa tla phela. Eitse ha Rathipa a re o a inama, Chikano a utlwa eka ntlo e a phatloha ke modumohadi wa sethunya se neng se kgabola motjetje. Jwale Chikano a bona tsela ya hae e yang hae Moreneng e hlaka e bile e otlolohile ka mokgwa o kgahlang. Se neng se mo makatsa torong ena ya hae ke ho bona dihanyata tsena tsa banna di ntse di hobela, di bile di ntse di kokobella fatshe ho etsa mokgibo wa mofuta osele. Chikano a etsa qeto ya hore e tla ba banna bana ba ye ba tantshe ka mokgwa ona pele ba bolaya motho. Le ha ho le jwalo, a makala ha a bona ba kakalla, madi a se a phutsa mebeleng ya bona, mme kelello jwale ya kgutla, a ba a iphumana hore o ntse a phela.